**Národný projekt „Monitorovanie a hodnotenie** **inkluzívnych politík a ich dopad na marginalizované rómske komunity “**

ITMS2014+: 312051J021

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**ZMLUVA O DIELO**

**Č.p.: OVO1-2019/000591**

uzavretá v zmysle ustanovenia § 536 zákona č. 513/1991 Zb. Obchodný zákonník v znení neskorších predpisov, zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov v spojení s § 91 zákona č. 185/2015 Z. z. Autorský zákon v znení v znení neskorších predpisov (ďalej len „**Zmluva**“)

medzi nasledovnými zmluvnými stranami:

**Slovenská republika zastúpená Ministerstvom vnútra Slovenskej republiky**

sídlo: Pribinova 2, 812 72 Bratislava,

zastúpené: JUDr. Ľubomír Šablica, generálny tajomník služobného úradu Ministerstva vnútra Slovenskej republiky, na základe plnej moci č.p.: SL-OPS-2020/001328-208 zo dňa 25.05.2020

IČO: 00151866

DIČ: 2020571520

bankové spojenie: Štátna pokladnica

číslo účtu - IBAN: SK78 8180 0000 0070 0018 0023

**Organizačná zložka zodpovedná za realizáciu Projektu:**

názov: Úrad splnomocnenca vlády SR pre rómske komunity

sídlo: Pribinova 2, Bratislava 812 72

 (ďalej len „**Objednávateľ**“)

a

názov: xxxxxxx

sídlo:

menom ktorého koná:

IČO:

DIČ:

IČ DPH:

bankové spojenie:

č. ú.:

 (ďalej len **„Zhotoviteľ“**)

(ďalej spolu len **„Zmluvné strany“**)

**Úvodné ustanovenia**

Objednávateľ je prijímateľ nenávratného finančného príspevku (ďalej len „NFP“), ktorý realizuje v nadväznosti na Rozhodnutie o schválení žiadosti o poskytnutí nenávratného finančného príspevku zo dňa 05.10.2017, záznam/spis: 0008374/2017, SEP-IMRK4-2017/001419 (ďalej len „Rozhodnutie“), v súlade s podmienkami vyzvania, kód OPLZNP-PO5-2017-2, národný projekt „Monitorovanie a hodnotenie inkluzívnych politík a ich dopad na marginalizované rómske komunity“, v rámci Operačného programu Ľudské zdroje, Prioritná os 5 Integrácia marginalizovaných rómskych komunít (ďalej len „Projekt“ alebo „NP MaH“).

Zhotoviteľ je úspešným uchádzačom verejného obstarávania na predmet zákazky „Kvantitatívne a kvalitatívne tematické zisťovania I. pre národný projekt „Monitorovanie a hodnotenie inkluzívnych politík a ich dopad na marginalizované rómske komunity“ vyhláseného vo Vestníku verejného obstarávania č. zo dňa pod značkou pre:

časť 4: Tematické zisťovanie zamerané na identifikovanie úspešných nástrojov inkluzívneho vzdelávania na rôznych stupňoch vzdelávania

Za účelom úpravy vzájomných práv a povinností Zmluvných strán pri realizácii zákazky „Tematické zisťovanie zamerané na identifikovanie úspešných nástrojov inkluzívneho vzdelávania na rôznych stupňoch vzdelávania“ (ďalej len „zákazka“) pre potreby Projektu s ohľadom na výsledok verejného obstarávania zákazky uzatvárajú Zmluvné strany túto Zmluvu.

**Článok 1.**

**Predmet Zmluvy, miesto a lehota plnenia**

* 1. Predmetom tejto Zmluvy je záväzok Zhotoviteľa vo vlastnom mene a na vlastnú zodpovednosť vykonať **tematické zisťovanie zamerané na identifikovanie úspešných nástrojov inkluzívneho vzdelávania na rôznych stupňoch vzdelávania a  vypracovať z neho správu zo zisťovania (v elektronickej podobe aj v tlačenej podobe) a prezentáciu zo zisťovania (v elektronickej podobe)**“ (ďalej len „dielo“) a záväzok Objednávateľa riadne a včas vykonané dielo prevziať a zaplatiť za neho cenu podľa článku 3. tejto Zmluvy. Presný popis diela, jeho špecifikácia, rozsah diela a niektorých práv a povinností Zmluvných strán tvorí **prílohu č. 1** tejto Zmluvy. Súčasťou predmetu Zmluvy je aj zabezpečenie účasti člena výskumného tímu na najviac dvoch (2) prezentáciách zisťovania.
	2. Zhotoviteľ sa zaväzuje vykonať dielo minimálne prostredníctvom osôb uvedených v článku 2. bod 2.2 tejto Zmluvy, s odbornou starostlivosťou, riadne a včas, v súlade s podmienkami uvedenými v tejto Zmluve a jej prílohách, ako aj s písomnými pokynmi a podkladmi Objednávateľa.
	3. Zhotoviteľ vykonané dielo Objednávateľovi odovzdá do **šiestich (6) kalendárnych mesiacov** odo dňa nadobudnutia účinnosti tejto Zmluvy. Účasť člena výskumného tímu na prezentáciách zisťovania je Zhotoviteľ povinný zabezpečiť **v lehote dvoch (2) rokov** odo dňa odovzdania diela, na základe písomného oznámenia Objednávateľa v súlade s článkom 5 bod 5.1 písm. d) tejto Zmluvy.
	4. Za vykonanie diela sa považuje dodanie výstupov uvedených v prílohe č. 1 tejto Zmluvy Objednávateľovi, spracovaných v rozsahu, forme a kvalite uvedenej v prílohe č. 1 tejto Zmluvy. Zhotoviteľ odovzdá dielo spolu s písomným preberacím protokolom o vykonaní a odovzdaní diela, ktorý tvorí prílohu č. 2 Zmluvy v dvoch (2) vyhotoveniach (ďalej len „preberací protokol“). Zmluvné strany svojimi podpismi preberacieho protokolu, ktorý vypracuje Zhotoviteľ podľa prílohy č. 2 tejto Zmluvy, potvrdia odovzdanie a prevzatie diela.

1.5 Zhotoviteľ odovzdá dielo v sídle Objednávateľa osobne[[1]](#footnote-1), alebo odoslaním diela (spolu s preberacím protokolom) na adresu sídla Objednávateľa prostredníctvom pošty, alebo prepravnej spoločnosti. Zhotoviteľ označí zásielku na viditeľnom mieste „NP MaH NEOTVÁRAŤ“. Za odovzdanie diela sa považuje odovzdanie diela na prepravu prvému prepravcovi, ktorý má uskutočniť prepravu diela do sídla Objednávateľa. Objednávateľ je povinný dielo prevziať osobou na to oprávnenou[[2]](#footnote-2).

**Článok 2.**

**Požiadavky na Zhotoviteľa**

2.1 Zhotoviteľ prehlasuje, že je odborne spôsobilý na vykonanie diela a má záujem na riadnom a včasnom vykonaní diela.

2.2 Zhotoviteľ sa zaväzuje plniť predmet tejto Zmluvy osobami uvedenými v Prílohe č. 4 tejto Zmluvy – Identifikácia garanta/garantky a odborných pracovníkov/pracovníčok vrátane ich životopisov, prostredníctvom ktorých preukázal splnenie podmienky účasti ohľadne technickej alebo odbornej spôsobilosti podľa § 34 ods. 1 písm. g) zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „ZVO“). V prípade, že Zhotoviteľ bude chcieť plniť predmet tejto Zmluvy inou osobou v pozícii garanta/garantky alebo odborného pracovníka/pracovníčky, musí táto osoba spĺňať minimálne podmienky účasti podľa § 34 ods. 1 písm. g) ZVO, ktoré sú uvedené v Prílohe č. 4 tejto Zmluvy, čo Zhotoviteľ preukáže Objednávateľovi pred plánovanou zmenou takejto osoby.

2.3 Zmluvné strany sa dohodli, že za podstatné úlohy v zmysle § 38 ods. 4 ZVO sa považuje nastavenie metodiky zisťovania,  zber dát, vypracovanie analytickej správy zo zisťovania (ďalej len „podstatné úlohy“). Zhotoviteľ je povinný podstatné úlohy vykonať priamo, t. j. bez možnosti vykonať tieto úlohy s využitím subdodávateľov.

**Článok 3.**

**Cena diela, platobné podmienky a fakturácia**

3.1 Cena za dielo je stanovená dohodou zmluvných strán v súlade so zákonom NR SR č. 18/1996 Z.z. o cenách v znení neskorších predpisov a vyhlášky MF SR č. 87/1996 Z.z., ktorou sa vykonáva zákon NR SR č. 18/1996 Z. z. o cenách v znení neskorších predpisov. Objednávateľ je povinný na účet Zhotoviteľa uvedený v záhlaví tejto zmluvy uhradiť cenu za dielo dohodnutú v tejto Zmluve. Zhotoviteľovi vzniká nárok na zaplatenie ceny za dielo odovzdaním a prevzatím diela Objednávateľom. Rozhodujúcim dňom prevzatia diela je deň podpísania písomného preberacieho protokolu Objednávateľom.

3.2 Celková cena za riadne vykonané a odovzdané dielo je zmluvnými stranami dohodnutá ako celková

maximálna cena vo výške ............................... s DPH (slovom: ............................ eur). Zmluvné strany sa dohodli,

že cena uvedená v tomto článku tejto Zmluvy zahŕňa aj prípadnú daň z pridanej hodnoty v prípade, ak Zhotoviteľ

je alebo sa v priebehu trvania tejto Zmluvy stane v zmysle všeobecne záväzných právnych predpisov platných na

území SR zdaniteľnou osobou a/alebo ak dodanie služby v zmysle tejto Zmluvy je alebo sa v priebehu trvania

tejto Zmluvy stane predmetom dane z pridanej hodnoty. Lehota splatnosti faktúry je šesťdesiat (60) dní odo dňa

doručenia faktúry Objednávateľovi.

3.3 Dohodnutá celková maximálna cena diela uvedená v bode 3.2 tohto článku Zmluvy je konečná a zahŕňa všetky výdavky Zhotoviteľa spojené alebo súvisiace s predmetom Zmluvy uvedeným v článku 1. bod 1.1. tejto Zmluvy. Zhotoviteľ nemá nárok na úhradu svojich výdavkov, ktoré presahujú dohodnutú cenu. V prípade, že výdavky Zhotoviteľa na vykonanie diela presiahnu celkovú maximálnu cenu za dielo dohodnutú v bode 3.2 tohto článku Zmluvy, zmluvne dohodnutá cena diela zostane zachovaná a tieto výdavky znáša Zhotoviteľ. Objednávateľ neposkytuje na vykonanie diela preddavok.

3.4 Zhotoviteľ je oprávnený fakturovať cenu diela najskôr nasledujúci pracovný deň po podpísaní písomného preberacieho protokolu Objednávateľom.

3.5 Každá faktúra Zhotoviteľa musí obsahovať náležitosti daňového dokladu v zmysle zákona č. 222/2004 Z. z. o dani z pridanej hodnoty v znení neskorších predpisov. Zhotoviteľ doručí faktúru v dvoch (2) vyhotoveniach na adresu sídla Objednávateľa uvedenú v záhlaví tejto Zmluvy. V prípade, že faktúra bude obsahovať nesprávne alebo neúplné údaje, Objednávateľ je oprávnený ju vrátiť a Zhotoviteľ je povinný faktúru podľa charakteru nedostatku opraviť, doplniť alebo vystaviť novú. V takomto prípade sa preruší lehota splatnosti a nová šesťdesiatdňová (60) lehota splatnosti pre Objednávateľa začne plynúť doručením nového, resp. upraveného daňového dokladu.

3.6 Zmluvné strany výslovne uvádzajú, že vzhľadom na skutočnosť, že predmet tejto Zmluvy je financovaný z prostriedkov Európskeho sociálneho fondu a prostriedkov štátneho rozpočtu SR v rámci Operačného programu Ľudské zdroje (ďalej len „OP ĽZ“), nie je 60 dňová lehota splatnosti faktúr v súlade s ustanovením § 340b ods. 1 Obchodného zákonníka v hrubom nepomere k právam a povinnostiam zhotoviteľa podľa ustanovenia § 369d Obchodného zákonníka.

**Článok 4.**

**Autorské práva a licenčné podmienky**

4.1 Zhotoviteľ vyhlasuje, že je oprávnený udeliť Objednávateľovi licenciu (najmä vykonávať majetkové práva autora/ov k dielu) uvedenú v bode 4.2 tohto článku tejto Zmluvy, že tým neporušuje žiadne práva tretích osôb ani Právne predpisy SR a nie je mu známe, že by plnením tejto Zmluvy k takému porušeniu mohlo dôjsť.

4.2 Zhotoviteľ týmto udeľuje Objednávateľovi súhlas na použitie diela uvedeného v čl. 1 bod 1.1 tejto Zmluvy na všetky známe spôsoby použitia diela podľa Autorského zákona, vo forme bezodplatnej, vecne, mieste a časovo neobmedzenej, výhradnej, trvalej, bez osobitného súhlasu prevoditeľnej licencie, bez akýchkoľvek obmedzení pri používaní diela. Objednávateľ tieto práva prijíma, a je oprávnený všetky majetkové práva k dielu nerušene a neobmedzene aplikovať, užívať, požívať, šíriť, rozmnožovať, prepracovať, spracovať, adaptovať, ďalej vyvíjať, chrániť, a nakladať s nimi na ľubovoľný účel, prípadne v rovnakom rozsahu ich previesť či poskytnúť čiastočne alebo v celosti tretej osobe.

4.3 Zhotoviteľ je povinný na základe písomnej požiadavky Objednávateľa poskytnúť Objednávateľovi všetku súčinnosť pri uplatňovaní nárokov, ktoré vzniknú z dôvodu ohrozenia alebo porušenia práv k dielu tretími osobami.

4.4 Zhotoviteľ zodpovedá a je povinný Objednávateľovi nahradiť všetky nároky autorov alebo iných oprávnených osôb, ktoré si úspešne uplatnia voči Objednávateľovi alebo subjektom, ktorým Objednávateľ udelí licenciu.

4.5 V prípade, ak sa ukáže vyhlásenie Zhotoviteľa uvedené v bode 4.1 tohto článku tejto Zmluvy ako nepravdivé, má Objednávateľ nárok na náhradu škody, ktorá mu v dôsledku toho vznikla.

**Článok 5.**

**Práva a povinnosti Zmluvných strán**

5.1 Objednávateľ sa zaväzuje:

1. poskytnúť na požiadanie Zhotoviteľovi vysvetlenia, informácie, podklady, metodické usmernenia alebo iný druh súčinnosti za účelom riadneho plnenia tejto Zmluvy;
2. bezodkladne informovať Zhotoviteľa o všetkých skutočnostiach, ktoré by mohli mať negatívny vplyv na plnenie povinností vyplývajúcich z tejto Zmluvy;
3. zaplatiť Zhotoviteľovi cenu za dielo podľa podmienok v článku 3. Zmluvy;
4. najmenej sedem (7) pracovných dní vopred písomne oznámiť Zhotoviteľovi termín a miesto konania prezentácie zisťovania.

5.2 Objednávateľ je oprávnený:

1. kontrolovať vykonávanie diela a v prípade, že Zhotoviteľ vykonáva dielo v rozpore so svojimi povinnosťami a usmerneniami Objednávateľa, je Objednávateľ oprávnený požadovať odstránenie vád vzniknutých vadným vykonávaním a požadovať od Zhotoviteľa, aby bolo dielo vykonávané riadnym spôsobom;
2. skontrolovať vykonávanie diela na akomkoľvek stupni jeho vykonávania;
3. požadovať vykonanie opráv diela, alebo požadovať vypracovanie náhradného diela, ak dielo vzhľadom na jeho povahu nemožno použiť na dohodnutý alebo obvyklý účel.

5.3 Zhotoviteľ sa zaväzuje:

1. dodržiavať metodické usmernenia Objednávateľa, ustanovenia Zmluvy a jej príloh, Právne predpisy SR a EÚ, ako aj pokyny zamestnancov NP MaH;
2. uchovávať dokumentáciu súvisiacu s touto Zmluvou minimálne do 31.12.2028, a to aj po ukončení platnosti tejto Zmluvy. Táto lehota môže byť predĺžená na základe oznámenia Objednávateľa doručeného Zhotoviteľovi, kde bude uvedená presná doba uchovávania dokumentácie;
3. na riadne, včasné, odborné a kvalifikované plnenie tejto Zmluvy;
4. bezodkladne informovať Objednávateľa o všetkých okolnostiach dôležitých pre plynulé plnenie predmetu tejto Zmluvy;
5. znášať nebezpečenstvo škody na zhotovovanom diele do času jeho odovzdania a prevzatia Objednávateľom;
6. pozvať včas Objednávateľa na vykonanie kontroly, ak to vyplýva z tejto Zmluvy alebo ak si to povaha diela vyžaduje;
7. zachovávať mlčanlivosť o skutočnostiach, ktoré môžu mať charakter osobných údajov, citlivých údajov alebo údajov, ktoré by mohli poškodiť alebo ohroziť skupinu, ktorej životné podmienky sú predmetom výskumu podľa tejto Zmluvy, o ktorých sa dozvedel pri realizácii tejto Zmluvy a zabezpečiť v rovnakom rozsahu zachovávanie mlčanlivosti osôb, prostredníctvom ktorých plní predmet tejto Zmluvy, a to počas doby platnosti tejto Zmluvy aj po jej skončení,
8. výstupy a všetku dokumentáciu súvisiacu s predmetom tejto Zmluvy viditeľne označiť v súlade s pokynmi Objednávateľa podľa Manuálu pre informovanie a komunikáciu pre prijímateľov v rámci EŠIF (2014 – 2020) Operačný program ĽUDSKÉ ZDROJE[[3]](#footnote-3).

5.4 Zhotoviteľ sa zaväzuje aktívne spolupracovať s Objednávateľom, prípadne s poradnou pracovnou skupinou (ak bude zostavená Objednávateľom) za účelom nastavenia finálnej metodológie zisťovania. Zhotoviteľ je povinný finálnu verziu metodológie v elektronickej podobe, predložiť na schválenie Objednávateľovi v dostatočnom časovom predstihu tak, aby nedošlo k omeškaniu Zhotoviteľa s dodaním diela. Objednávateľ v prípade, ak nebude mať k predloženej metodológii pripomienky, metodológiu bez zbytočného odkladu schváli, inak zašle elektronicky Zhotoviteľovi na e-mailovú adresu uvedenú v čl. 7 bode 7.3 Zmluvy pripomienky. Zhotoviteľ je povinný prípadné pripomienky Objednávateľa zapracovať a opätovne predložiť Objednávateľovi na schválenie. Zhotoviteľ je oprávnený vykonať dielo len na základe Objednávateľom schválenej metodológie.

5.5 Zhotoviteľ je povinný do desiatich (10) pracovných dní po nadobudnutí účinnosti tejto Zmluvy predložiť Objednávateľovi podrobný harmonogram zisťovania. Zhotoviteľ je povinný do troch (3) mesiacov od nadobudnutia účinnosti tejto Zmluvy predložiť Objednávateľovi priebežnú správu z výskumu.

5.6 Zhotoviteľ je povinný finálnu verziu správy zo zisťovania v elektronickej podobe predložiť pred zabezpečením jej vydania v tlačenej podobe Objednávateľovi na posúdenie súladu s podmienkami tejto Zmluvy v dostatočnom časovom predstihu tak, aby nedošlo k omeškaniu Zhotoviteľa s dodaním diela. Objednávateľ je oprávnený postupovať v súlade s bodom 5.2 tohto článku Zmluvy.

5.7 Zhotoviteľ sa zaväzuje do troch (3) pracovných dní písomne potvrdiť Objednávateľovi účasť člena výskumného tímu na prezentácii zisťovania, ktoré mu bolo oznámené v súlade s bodom 5.1 písm. d) tohto článku tejto Zmluvy,  oznámiť jeho meno, priezvisko a kontaktné údaje a zabezpečiť jeho účasť na prezentácii zisťovania. Pre vylúčenie pochybností platí, že všetky náklady spojené s účasťou člena tímu na prezentácii zisťovania sú zahrnuté v cene diela uvedenej v článku 3. bod 3.2 tejto Zmluvy.

* 1. Zhotoviteľ je:
1. zodpovedný za podklady prevzaté od Objednávateľa za účelom ich spracovania pri vykonávaní diela a je povinný ich spolu s odovzdaním diela vrátiť Objednávateľovi;
2. povinný písomne upozorniť Objednávateľa bezodkladne na nevhodnú povahu vecí prevzatých od Objednávateľa alebo pokynov daných mu Objednávateľom na vykonanie diela, ak Zhotoviteľ mohol túto nevhodnosť zistiť pri vynaložení odbornej starostlivosti;
3. je zodpovedný za vady diela spôsobené použitím nevhodných pokynov daných mu Objednávateľom, ak si Zhotoviteľ nesplnil povinnosť uvedenú v písmene b) tohto bodu tohto článku tejto Zmluvy;
4. zodpovedný za vady diela, ktoré má dielo v čase jeho odovzdania a za akékoľvek vady, ktoré vzniknú po tejto dobe, ak sú spôsobené porušením jeho povinností.

5.9 Objednávateľ nadobúda vlastnícke právo k dielu, resp. k veciam, prostredníctvom ktorých je dielo vyjadrené, dňom prevzatia diela a dňom podpísania písomného preberacieho protokolu.

5.10 Zhotoviteľ vyhlasuje, že mu nie sú známe žiadne okolnosti, ktoré by mohli negatívne ovplyvniť splnenie podmienok na vykonanie diela v zmysle Zmluvy. Zhotoviteľ vyhlasuje, že všetky vyhlásenia, ktoré poskytol Objednávateľovi pred uzavretím Zmluvy sú pravdivé a zostávajú platné pri podpísaní Zmluvy v nezmenenej podobe.

5.11 Na vady diela sa primerane aplikujú ustanovenia § 560 – 565 Obchodného zákonníka.

5.12 Vady diela sa Objednávateľ zaväzuje bezodkladne písomne oznámiť Zhotoviteľovi a Zhotoviteľ sa zaväzuje tieto vady na vlastné náklady odstrániť do tridsať (30) dní od doručenia písomnej reklamácie a to po dobu 24 mesiacov od odovzdania diela.

**Článok 6.**

**Kontrola/audit**

6.1 Predmet Zmluvy sa realizuje v rámci NP MaH, v rámci OP ĽZ, na základe Rozhodnutia o schválení žiadosti o NFP, a preto sa Zhotoviteľ zaväzuje, že poskytne súčinnosť pri výkone kontroly/auditu zo strany oprávnených osôb na výkon kontroly/auditu súvisiaceho s dodaným dielom v zmysle príslušných Právnych predpisov SR a EÚ[[4]](#footnote-4). Zhotoviteľ ako subjekt, ktorý má ku kontrolovanej osobe, kontrolovanému subjektu, auditovanému subjektu alebo auditovanej osobe vzťah dodávateľa, sa pri výkone kontroly zaväzuje poskytnúť súčinnosť a riadne plniť povinnosti, ktoré mu z uvedených predpisov vyplývajú.

6.2 Oprávnené osoby na výkon kontroly/auditu sú najmä:

 a) Poskytovateľ NFP[[5]](#footnote-5) a ním poverené osoby;

 b) Útvar vnútorného auditu Riadiaceho orgánu alebo Sprostredkovateľského orgánu a nimi poverené osoby;

 c) Najvyšší kontrolný úrad SR, Úrad vládneho auditu, Certifikačný orgán[[6]](#footnote-6) a nimi poverené osoby;

 d) Orgán auditu[[7]](#footnote-7), jeho spolupracujúce orgány a osoby poverené na výkon kontroly/auditu;

 e) Splnomocnení zástupcovia Európskej Komisie a Európskeho dvora audítorov;

 f) Orgán zabezpečujúci ochranu finančných záujmov EÚ;

 g) Osoby prizvané orgánmi uvedenými v písm. a) až f) v súlade s príslušnými všeobecne záväznými právnymi predpismi SR a právnymi aktmi EÚ.

6.3 Zhotoviteľ sa zaväzuje:

1. umožniť výkon kontroly/auditu zo strany oprávnených osôb uvedených v bode 6.2 tohto článku tejto Zmluvy v zmysle príslušných Právnych predpisov SR a EÚ a poskytnúť im súčinnosť na výkon kontroly/auditu;
2. zabezpečiť prítomnosť osôb zodpovedných za realizáciu činností v zmysle tejto Zmluvy, vytvoriť primerané podmienky na riadne a včasné vykonanie kontroly/auditu, zdržať sa konania, ktoré by mohlo ohroziť začatie alebo riadny priebeh výkonu kontroly/auditu a plniť všetky povinnosti, ktoré mu vyplývajú z Právnych predpisov SR a EÚ v súvislosti s kontrolou/auditom;
3. včas poskytovať oprávneným osobám uvedeným bode 6.2 tohto článku tejto Zmluvy nimi žiadané informácie, sprístupňovať im účtovné knihy, finančné doklady a ostatnú Dokumentáciu týkajúcu sa NP MaH;
4. uchovávať Dokumentáciu[[8]](#footnote-8) a údaje súvisiace s realizáciou tejto Zmluvy po dobu určenú v čl. 5 bode 5.3 písm. b) tejto Zmluvy.

6.4 Oprávnené osoby na výkon kontroly/auditu môžu vykonať kontrolu/audit v zmysle tohto článku tejto Zmluvy kedykoľvek odo dňa účinnosti Zmluvy do konca lehoty uvedenej v čl. 5 bode 5.3 písm. b) Zmluvy, a to aj po ukončení platnosti tejto Zmluvy.

6.5 Zhotoviteľ je povinný prijať opatrenia na nápravu nedostatkov zistených kontrolou/auditom a zaslať na vedomie písomnú správu o splnení opatrení aj Objednávateľovi.

**Článok 7.**

**Komunikácia zmluvných strán, doručovanie a počítanie lehôt**

7.1 Zmluvné strany sa dohodli, že ich vzájomná záväzná komunikácia vyplývajúca zo Zmluvy bude prebiehať v slovenskom jazyku písomnou formou (prostredníctvom doporučenej zásielky, prostredníctvom kuriéra alebo osobným doručením zásielky do podateľne Zmluvnej strany). Ustanovenie bodu 7.3 tohto článku tejto Zmluvy týmto nie je dotknuté.

7.2 Zmluvné strany sa dohodli, že v prípade, ak si Zmluvná strana neprevezme zásielku zasielanú doporučenou poštou a uloženú na pošte, za deň doručenia zásielky sa bude považovať deň vrátenia nedoručenej zásielky, aj keď sa adresát o obsahu uloženej zásielky nedozvedel.

7.3 Vzájomná komunikácia Zmluvných strán súvisiaca s touto Zmluvou, ak nepôjde o ukončenie Zmluvy, zmeny Zmluvy, alebo iné úkony týkajúce sa dispozície s touto Zmluvou, môže prebiehať aj v elektronickej forme prostredníctvom elektronickej komunikácie e-mailovej správy (ďalej len „e-mail“), pričom Zmluvné strany budú vzájomne, pre záväznú elektronickú formu komunikácie, používať tieto e- mailové adresy:

Objednávateľ: ............................................

Zhotoviteľ: ............................................

Za preukázateľne doručený e-mail sa bude považovať len taký e-mail, ktorého doručenie bolo potvrdené spätným e-mailom. Ak objektívne z technických dôvodov nie je možné nastaviť automatické potvrdenie o úspešnom doručení zásielky, zmluvné strany výslovne súhlasia s tým, že zásielka doručovaná elektronicky bude považovaná za doručenú momentom odoslania elektronickej správy, ak druhá strana nedostala automatickú informáciu o nedoručení elektronickej správy. Zmluvná strana, ktorá má tento technický problém, jeho existenciu dá včas na vedomie druhej Zmluvnej strane a zabezpečí nastavenie technického vybavenia (e-mailové konto), ktoré bude spĺňať všetky parametre pre splnenie požiadavky týkajúcej sa potvrdenia doručenia elektronickej správy, vrátane pripojených dokumentov.

Tým nie je dotknutá možnosť komunikácie Zmluvných strán cez Ústredný portál verejnej správy podľa zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov.

**Článok 8.**

**Skončenie Zmluvy**

8.1 Táto Zmluva, s výnimkou povinností Zhotoviteľa uvedených v bode 8.6 tohto článku tejto Zmluvy, zaniká:

1. splnením, t.j. riadnym odovzdaním diela Objednávateľovi a jeho prevzatím Objednávateľom, ktoré Objednávateľ potvrdí podpisom písomného preberacieho protokolu a splnením všetkých ostatných povinností Zmluvných strán vyplývajúcich z tejto Zmluvy;

 alebo

b) písomnou dohodou Zmluvných strán;

c) písomným odstúpením Objednávateľa od Zmluvy v prípadoch uvedených v bode 8.2 tohto článku tejto Zmluvy;

d) písomným odstúpením Objednávateľa od Zmluvy v prípade podstatného porušenia Zmluvy Zhotoviteľom podľa bodu 8.3 tohto článku tejto Zmluvy;

e) písomnou výpoveďou zo strany Objednávateľa, s výpovednou lehotou dva (2) mesiace, ktorá začína plynúť prvým dňom mesiaca nasledujúceho po mesiaci, v ktorom bola výpoveď doručená Zhotoviteľovi, a to z dôvodov mimoriadneho ukončenia NP MaH zo strany Poskytovateľa NFP z dôvodov uvedených v Rozhodnutí o schválení žiadosti o NFP.

8.2 Objednávateľ je oprávnený odstúpiť od tejto Zmluvy aj v prípade, ak:

a) voči Zhotoviteľovi začalo konkurzné konanie alebo reštrukturalizácia;

b) Zhotoviteľ vstúpil do likvidácie;

c) v čase uzavretia Zmluvy existoval dôvod na vylúčenie Zhotoviteľa pre nesplnenie podmienky účasti podľa § 32 ods.1 písm. a) zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov;

d) nedošlo k plneniu zo Zmluvy medzi Objednávateľom a Zhotoviteľom a výsledky administratívnej finančnej kontroly verejného obstarávania Poskytovateľa NFP neumožňujú financovanie výdavkov NP MaH vzniknutých z obstarávania diela, alebo iných postupov Zhotoviteľa z predmetného verejného obstarávania;

e) táto Zmluva nemala byť uzavretá so Zhotoviteľom v súvislosti so závažným porušením povinnosti vyplývajúcej z právne záväzného aktu Európskej únie, o ktorom rozhodol Súdny dvor Európskej únie v súlade so Zmluvou o fungovaní Európskej únie.

* 1. 8.3 Za podstatné porušenie Zmluvy zo strany Zhotoviteľa sa považuje najmä:
1. omeškanie sa Zhotoviteľa s odovzdaním diela Objednávateľovi o dvadsať (20) kalendárnych dní po tom, ako sa malo podľa tejto Zmluvy riadne plniť;
2. porušenie povinnosti Zhotoviteľa uvedenej v článku 2. bod 2.2 tejto Zmluvy;
3. porušenie povinností Zhotoviteľa uvedených v článku 10. bod 10.2, 10.3 alebo 10.4 tejto Zmluvy;
4. nedodržanie písomných pokynov Objednávateľa a/alebo požiadaviek na dielo podľa Zmluvy a prílohy č. 1 Zmluvy;
5. preukázané porušenie Právnych predpisov SR a EÚ v rámci realizácie činností podľa tejto Zmluvy Zhotoviteľom;
6. zastavenie alebo prerušenie (na dobu dlhšiu ako mesiac) výkonu diela podľa Zmluvy z neopodstatnených dôvodov na strane Zhotoviteľa;
7. poskytnutie nepravdivých a/alebo zavádzajúcich informácií Zhotoviteľom, resp. neposkytovanie informácií riadne a včas v súlade s podmienkami Zmluvy;
8. opakované nepodstatné porušenie Zmluvy Zhotoviteľom, pričom za nepodstatné porušenie Zmluvy sa považuje také porušenie povinností Zhotoviteľa, vyplývajúcich z tejto Zmluvy, ktoré nenapĺňa predpoklady uvedené v § 345 ods. 2 Obchodného zákonníka.

8.4 Zodpovednosť Zmluvnej strany nevylučuje prekážka, ktorá nastala až v čase, keď bola Zmluvná strana v omeškaní s plnením svojej povinnosti. Na strane Objednávateľa sa za okolnosť vylučujúcu zodpovednosť považuje najmä, ale nielen Vyššia moc, omeškanie s poskytovaním finančných prostriedkov Zhotoviteľovi z dôvodu uzatvorenia Štátnej pokladnice, z dôvodu pozastavenia platieb Objednávateľovi zo strany Certifikačného orgánu, Riadiaceho orgánu pre OP ĽZ, iného kontrolného orgánu alebo Európskej komisie, prípadne iná objektívna skutočnosť, v dôsledku ktorej nebudú Objednávateľovi poskytnuté finančné prostriedky na financovanie aktivít v rámci NP MaH. Pre účely tejto Zmluvy sa za vyššiu moc považuje udalosť, ktorú Zmluvné strany nemohli predvídať a ktorej nemohli zabrániť ani pri vynaložení najvyššej možnej odbornej starostlivosti, ktorá je nezávislá od ich vôle, najmä vojna, povstanie, štrajk, prírodné katastrofy, zmeny v legislatíve a i. V prípade, ak nastane udalosť, ktorú možno v zmysle tejto Zmluvy považovať za vyššiu moc, sú zmluvné strany povinné si túto skutočnosť oznámiť bez zbytočného odkladu.

8.5 Odstúpenie od Zmluvy je účinné dňom doručenia písomného oznámenia o odstúpení od Zmluvy druhej Zmluvnej strane. Odstúpením od Zmluvy zanikajú všetky práva a povinnosti Zmluvných strán zo Zmluvy okrem povinnosti Zhotoviteľa podľa čl. 5 bodu 5.3 písm. b) Zmluvy ani tých ustanovení Zmluvy, ktoré majú trvať aj po ukončení Zmluvy. Odstúpenie od Zmluvy sa netýka nároku na náhradu škody vzniknutej porušením Zmluvy ani sankčných nárokov (najmä nárokov uvedených v čl. 4 bode 4.4, čl. 9 bode 9.1 Zmluvy). Plnenia, ktoré si Zmluvné strany vzájomne poskytli do dňa odstúpenia od Zmluvy, si Zmluvné strany pri odstúpení nevracajú.

**Článok 9.**

**Sankcie**

* 1. Zmluvné strany sa dohodli, že:
1. pri nedodržaní zmluvne dohodnutého termínu vykonania a odovzdania diela podľa čl. 1 bod 1.3 tejto Zmluvy zaplatí Zhotoviteľ Objednávateľovi zmluvnú pokutu vo výške 0,05 % z ceny diela za každý, aj začatý deň omeškania;
2. pri omeškaní Objednávateľa so zaplatením dohodnutej ceny za dielo má Zhotoviteľ právo na úrok z omeškania v zákonom stanovenej výške za každý, aj začatý deň omeškania,
3. pri omeškaní Zhotoviteľa s odstránením vád podľa článku 5 bod 5.12 tejto Zmluvy zaplatí Zhotoviteľ Objednávateľovi zmluvnú pokutu vo výške 0,05 % z ceny diela za každý, aj začatý deň omeškania;
4. v prípade porušenia povinnosti Zhotoviteľa zabezpečiť účasť člena výskumného tímu na prezentácii zisťovania v súlade s článkom 5 bod 5.7 tejto Zmluvy zaplatí Zhotoviteľ zmluvnú pokutu vo výške 0,05% z ceny diela.

9.2 Ustanoveniami o zmluvnej pokute nie je dotknutý prípadný nárok na náhradu škody, ktorá vznikne Objednávateľovi z dôvodu nesplnenia zmluvných povinností Zhotoviteľa, v celom rozsahu.

**Článok 10**

**Osobitné ustanovenia týkajúce sa subdodávateľov**

10.1 V Prílohe č. 3 tejto Zmluvy sú uvedené údaje o všetkých známych subdodávateľoch Zhotoviteľa, ktorí sú známi v čase uzavierania tejto Zmluvy a údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia.

10.2 Zhotoviteľ je povinný Objednávateľovi oznámiť akúkoľvek zmenu údajov u subdodávateľov uvedených v Prílohe č. 3 tejto Zmluvy, a to bezodkladne.

10.3 V prípade zmeny subdodávateľa je Zhotoviteľ povinný najneskôr do 5 (päť) pracovných dní odo dňa zmeny subdodávateľa predložiť Objednávateľovi informácie o novom subdodávateľovi v rozsahu údajov podľa bodu 10.1 tohto článku Zmluvy a predmety subdodávok, pričom pri výbere subdodávateľa musí Zhotoviteľ postupovať tak, aby vynaložené náklady na zabezpečenie plnenia na základe zmluvy o subdodávke boli primerané jeho kvalite a cene. Subdodávateľ alebo subdodávateľ podľa osobitného predpisu, ktorý podľa § 11 ods. 1 zákona č. 343/2015 Z.z. má povinnosť zapisovať sa do registra partnerov verejného sektora, musí byť zapísaný v registri partnerov verejného sektora. Povinnosť zápisu do registra partnerov verejného sektora upravuje osobitný predpis - zákon č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov.

10.4 Zhotoviteľ je oprávnený využiť subdodávateľa len na plnenie tých častí predmetu tejto Zmluvy, ktoré nie sú podstatnými úlohami v zmysle článku 2. bod 2.3 tejto Zmluvy. Zhotoviteľ zodpovedá za plnenie zmluvy o subdodávke subdodávateľom tak, ako keby plnenie realizované na základe takejto zmluvy realizoval sám. Zhotoviteľ zodpovedá za odbornú starostlivosť pri výbere subdodávateľa ako aj za výsledok činnosti/plnenia vykonanej/vykonaného na základe zmluvy o subdodávke.

**Článok 11**

**Záverečné ustanovenia**

11.1 Zmluva nadobúda platnosť dňom jej podpisu obidvoma Zmluvnými stranami a účinnosť v súlade s ustanovením § 47a ods. 1 Občianskeho zákonníka, dňom nasledujúcom po dni jej zverejnenia Objednávateľom v  Centrálnom registri zmlúv, ktorý vedie Úrad vlády Slovenskej republiky. Zmluvné strany sa dohodli, že účinnosť tejto Zmluvy nastane len v tom prípade (odkladacia podmienka), ak Poskytovateľ NFP schváli zákazku, ktorá je predmetom tejto Zmluvy v rámci kontroly verejného obstarávania, a to dňom doručenia správy z kontroly verejného obstarávania Objednávateľovi.

11.2 Zmluvné strany sa dohodli, že počas celej doby trvania záväzkov sa zmluvný vzťah, vzájomné práva, povinnosti a nároky vzniknuté na základe alebo v súvislosti so Zmluvou riadia touto Zmluvou, všetkými Právnymi dokumentmi, na ktoré Zmluva odkazuje alebo sú pre túto Zmluvu rozhodné v ich platnom znení, ako aj Právnymi predpismi SR a EÚ.

11.3 V prípade, že počas platnosti a účinnosti Zmluvy dôjde k zmene Právnych predpisov SR a EÚ, resp. iného pre účely tejto Zmluvy rozhodného právneho dokumentu, Zmluvné strany sa zaväzujú odo dňa nadobudnutia ich platnosti a účinnosti postupovať podľa platného a účinného právneho predpisu, resp. iného rozhodného právneho dokumentu. Vznik právnych vzťahov, ako aj nároky z nich vzniknuté pred nadobudnutím účinnosti zmeny sa však posudzujú podľa doterajšieho znenia, ak nebude ustanovené inak. Ak sa akékoľvek ustanovenie tejto Zmluvy stane neplatným v dôsledku jeho rozporu s právnymi predpismi SR a EÚ, nespôsobí to neplatnosť celej Zmluvy. Zmluvné strany sa zaväzujú bezodkladne vzájomnou dohodou nahradiť neplatné zmluvné ustanovenie novým platným ustanovením tak, aby zostal zachovaný účel tejto Zmluvy a obsah jednotlivých ustanovení Zmluvy. V prípade, že pri zmene právnych predpisov, resp. rozhodných Právnych dokumentov bude ktorákoľvek zo Zmluvných strán považovať za účelné upraviť Zmluvu, zaväzujú sa Zmluvné strany bezodkladne uzatvoriť dodatok k Zmluve v rozsahu zosúladenia so všeobecne záväznými právnymi predpismi platnými na území SR, resp. iným rozhodným právnym dokumentom.

11.4 Všetky spory, ktoré vzniknú zo Zmluvy, vrátane sporov o jej platnosť, výklad alebo ukončenie sú Zmluvné strany povinné prednostne riešiť najmä v zmysle Právnych predpisov SR a EÚ, formou vzájomných zmierovacích rokovaní. V prípade, že sa vzájomné spory Zmluvných strán vzniknuté v súvislosti s plnením záväzkov podľa Zmluvy alebo v súvislosti s ňou nevyriešia, Zmluvné strany sa dohodli a súhlasia, že všetky spory vzniknuté zo Zmluvy, vrátane sporov o jej platnosť, výklad alebo ukončenie, budú riešené na vecne a miestne príslušnom súde Slovenskej republiky podľa Právnych predpisov SR.

11.5 V zmysle ustanovenia §401 Obchodného zákonníka Zhotoviteľ vyhlasuje, že predlžuje premlčaciu dobu na prípadné finančné nároky Objednávateľa, a to na 10 rokov od doby, kedy premlčacia doba začala plynúť po prvý raz.

11.6 Zmluvné strany, každá za seba, vyhlasujú, že si text Zmluvy riadne a dôsledne prečítali, jej obsahu a právnym účinkom z nej vyplývajúcich porozumeli, ich zmluvné prejavy sú dostatočne jasné, určité a zrozumiteľné, podpisujúce osoby sú oprávnené k podpisu Zmluvy a na znak svojho súhlasu ju podpísali. Táto Zmluva je vyhotovená v troch (3) rovnopisoch s platnosťou originálu, pričom po podpise Zmluvy dostane Zhotoviteľ jeden (1) rovnopis a dva (2) rovnopisy dostane Objednávateľ. V prípade sporu sa bude postupovať podľa rovnopisu uloženého u Objednávateľa.

V...........................dňa:................ V...........................dňa:................

**Za Objednávateľa** **Za Zhotoviteľa**:

...................................................... .....................................................

**JUDr. Ľubomír Šablica**

generálny tajomník služobného úradu

Ministerstva vnútra Slovenskej republiky

**PRÍLOHY ZMLUVY:**

1. Popis a špecifikácia diela

2. Preberací protokol o vykonaní a odovzdaní diela

3. Zoznam subdodávateľov

4. Identifikácia garanta/garantky a odborných pracovníkov/pracovníčok vrátane ich životopisov a znenie podmienky účasti ohľadnej technickej alebo odbornej spôsobilosti podľa § 34 ods. 1 písm. g) ZVO

1. Zhotoviteľ oboznámi Objednávateľa o plánovanom osobnom odovzdaní diela najmenej 2 pracovné dni vopred. [↑](#footnote-ref-1)
2. V rámci NP MaH je osoba oprávnená na prevzatie diela splnomocnenec vlády SR pre rómske komunity alebo riaditeľ/ka odboru implementácie projektov Úradu splnomocnenca vlády SR pre rómske komunity. [↑](#footnote-ref-2)
3. http://www.minv.sk/?loga-a-graficke-predlohy-1 [↑](#footnote-ref-3)
4. zákon č. 357/2015 Z. z. o finančnej kontrole a audite a o zmene a doplnení niektorých zákonov [↑](#footnote-ref-4)
5. Ministerstvo vnútra Slovenskej republiky so sídlom Pribinova 2 , 812 72 Bratislava, IČO: 00 151 866 je Sprostredkovateľským orgánom pre Operačný program Ľudské zdroje konajúci v mene a na účet Ministerstva práce, sociálnych vecí a rodiny Slovenskej republiky ako Riadiaceho orgánu pre Operačný program Ľudské zdroje [↑](#footnote-ref-5)
6. orgán zodpovedný za koordináciu a usmerňovanie subjektov zapojených do systému finančného riadenia, vypracovanie účtov, certifikáciu výkazov výdavkov a žiadostí o platbu prijímateľov pred zaslaním Európskej komisii, vypracovanie žiadostí o platbu a ich predkladanie Európskej komisii, príjem platieb z Európskej komisie, vysporiadanie finančných vzťahov (najmä z titulu nezrovnalostí a finančných opráv) s Európskou komisiou a na národnej úrovni ako aj realizáciu platieb pre jednotlivé programy; [↑](#footnote-ref-6)
7. regionálny alebo miestny orgán verejnej moci alebo subjekt verejnej správy, ktorý je funkčne nezávislý od Riadiaceho orgánu a certifikačného orgánu. V podmienkach Slovenskej republiky plní úlohy orgánu auditu Ministerstvo financií SR [↑](#footnote-ref-7)
8. akákoľvek informácia, alebo súbor informácií zachytených na hmotnom substráte, vrátane elektronických dokumentov vytvorených Zhotoviteľom vo formáte počítačového súboru, týkajúce sa a/alebo súvisiace s dielom; [↑](#footnote-ref-8)